Sa mancada 'e su caffè

It'errore successu oddeu oddeu
su bi esser mancadu su caffè
tottus in bidda sun foras de se
maleighinde a santos e a Deu
lagrimas e suspiros bi at a reu
paret chi giuttan sa morte in su pe
cust'est pena e m'annanghet fastizu
no podet bider sa mama a su fizu.

Una nd'apo intoppadu cudda die
zirende a intro 'e idda fraga fraga
deo creia chi fìt imbriaga
tzega no at connottu mancu a mie
e deo l'apo nadu iscura a tie
chi as lassadu su lussu e sa braga,
a tind'ammentas cando invitaias
chi su caffè che abba l'usaias.

Issa mi at rispostu no ti cuas
no m'osserves meritas osservadu
e tue pro ti essere abusadu
de irgonzas nd'as fattu pius de duas
onzi die mazende a fizas tuas
da cando su caffè ti est mancadu
…………………………………………………….
…………………………………………………….

Cicitta s'est faghinde senza pilos
de su suffrire sou e nde so offesu,
innanti pesaiat sette chilos
e como appenas unu chilu e mesu,
zughet in coro bettados sos fìlos
e unchinada est chi no rezet pesu
belles chi fit tzarrona como est muda
paret chi siat tres dies fiuda.